Jong man red vriend se lewe, sterf self | Maroela Media
Chris Malan en Dieter Grabie. (Foto: Facebook)
"My kind was liefde. Al beteken sy dood net dat een ander kind van so 'n gruwelike dood gered word …"
Dít was die woorde van Thelma Grabie nadat haar seun Dieter (21) die afgelope naweek in Brits met 'n mes doodgesteek is. Vyf aanvallers het Dieter en sy vriend, Chris Malan (19), Vrydagaand op dié dorp in Noordwes oorrompel.
Die vriende was vroeër die aand by 'n kuierplek. Hulle het 'n saamrygeleentheid na 'n vriendin se huis gekry, maar op pad daarheen het die bestuurder besluit om elders heen te ry en die jong mans het langs die pad uitgeklim. Malan het glo sy ma gebel om hulle te kom oplaai.
Malan het iets in 'n nabygeleë parkie opgemerk wat hom onraad laat vermoed het en die twee het hul selfone weggebêre. Die rowers was oënskynlik blitsig op hulle.
Dieter het Malan uit die pad van die aanvallers geruk en is in die proses self met 'n mes gesteek. Die twee het verbete probeer wegkom, maar Dieter het kort daarna inmekaar gesak.
By 'n vulstasie het Malan hulp ontbied en Dieter is na 'n hospitaal geneem. Thelma en Dieter se pa, Dirk, het hulle na die hospitaal gehaas en elkeen is toegelaat om hom 'n laaste keer te sien. Dieter het egter baie bloed verloor en het 'n ruk later gesterf.
"My kind was 'n legende. Hy is 'n held."
Thelma het Malan beskryf as "die kompos wat my kind laat blom het" en sê die twee jong mans was baie na aan mekaar.
"As daar dan net een ding is wat my kind se dood bereik, is dit om ouers te laat besef hulle moet hul kinders oppas. Die wêreld is nie meer veilig nie."
Malan het gesê hy is in hierdie stadium te getraumatiseer om oor die gebeure te praat.
Lt.kol. Amanda Funani, polisiewoordvoerder in Noordwes, sê die motief vir die aanval is in hierdie stadium nog onduidelik omdat niks by die twee jong mans gesteel is nie.
'n Private roudiens word later vir Dieter gehou.
Ai 'n jong lewe, wat niks in hierdie land beteken, geneem, so hartseer. Bid vir vertroosting en Jesus liefde in julle seer
Rus sag, jy is n held. Sterkte aan sy familie en Malan. Dit is nie maklik om n goeie vriend so jonk te verloor nie, maak nie saak wat die omstandighede.
Lt. Funani die motief is duidelik, dis moord….
Sterkte vir die familie, gereg sal wel eendag geskied en die misdadigers sal aanspreeklik gehou word en gestraf word vir hul dade.
Ons het altyd gesê iemand praat kompos of iemand jaag kompos aan.
Ek sal darem nie daarvan hou as iemand my beskryf as kompos nie.
So onnodig en hartseer… dis asof SA n misddat hool geword het, lewe, eindom beteken niks… En die Ministrie is sil swyend…